**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg


**П Р О Т О К О Л**

 **№ 2**

Днес**, 29.11.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на Обща комисия към Общински съвет - Борован, мандат 2023 – 2027 г.

Заседанието започна в **13:00** часа.

Присъстват – 13 общински съветника.

**На заседанието присъстваха още:**

Иван Костовски – Кмет на Община Борован,

Гергана Костова – Финансов контрольор на Община Борован,

Христина Илиева – Гл. експерт „УС“ към Община Борован,

Петя Бауренска – Гл. експерт „Финанси“ към Община Борован“,

Жители на Община Борован.

Заседанието се откри и се ръководи от Председателя на ОбС - Борован Ивайло Букерешки, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

Г-н Ивайло Букерешки – Председател на Общински съвет – Борован, съобщи за внесени нови **Докладни записки, както следва:**

* **Докладна записка от Иван Костовски – Кмет на Община Борован, относно: -** Безвъзмездно прехвърляне на правото на собственост върху язовир „Гарвански геран“ – публична общинска собственост, разположен в поземлен имот с идентификатор: 46810.179.224, находящ се в землището на с. Малорад, Община Борован, на държавата съгласно предоставената със Закона за водите възможност.
* **Докладна записка** **от Иван Костовски – Кмет на Община Борован, относно:** Договор за възлагане на услуга от общ икономически интерес по експлоатацията на инсталации и извършване на дейности за преработка на отпадъци на основание решение на ЕК 2012/21/ЕС.

**По т. 1 от дневния ред:** **Отчет на Кмета на Община Борован** за общинската обработваема земя, гори, пасища и язовири.

Г-н Ивайло Букерешки даде думата за мнения и становища.

Г-н П. Петров отправи запитване относно ***Справка за брой язовири, собственост на Община Борован*** от Отчета – „Велчов лъг“, „Гъбов дол“, „Потока“ и „Горна бара“ – на какъв етап са, какво се случва с тях, след като не са на концесия и не са отдадени под наем.

Г-н И. Костовски разясни, че държавата е променила закона и язовирите трябва да се отдават за концесии, правени са и договори, но няма заявители. Необходими са много средства, за да се приведат в добро техническо състояние. Икономическата обстановка в държавата продължава да стяга ръцете на хората, един от наемодателите иска да се откаже, защото няма вода; няма и желаещи да поемат риска да ги зарибяват. Ако се появи заявител, г-н Костовски няма против да пусне един язовир на концесия, да се изготви договор и да бъде стопанисван.

**По т. 2 от дневния ред:** **Информация относно: План за коледни и новогодишни празници в Община Борован.**

Г-н Ивайло Букерешки даде думата за мнения и становища.

Г-н П. Петров заяви, че раздаването на подаръци винаги се е провеждало на 24 Декември, а в Плана е записано 25 Декември, и пожела датата да се поправи.

Г-н Костовски се съгласи.

**По т. 3 от дневния ред: Докладни записки**

* **Докладна записка от Илиян Буковски – За Кмет на Община Борован, съгласно Заповед № 367/ 29.10.2024 г., относно:** Отчет за касовото изпълнение на бюджета, Отчет за касовото изпълнение на средствата от Европейския съюз, Отчет на чуждите средства на Община Борован към 30.06.2024 г.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

* **Докладна записка от Иван Костовски – Кмет на Община Борован, относно:** Актуализиране на списък на пътуващи педагогически и други специалисти в делегираната от държавата дейност „Образование“, имащи право на заплащане на транспортните разходи през 2024 г.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

* **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован

Г-н Ивайло Букерешки даде думата за мнения и становища.

Г-н И. Костовски поясни, че едно постановление на министерски съвет дава възможност на Община Борован в края на годината да кандидатства в Министерството на финансите и да усвои тези средства, което е малък бонус. Г-н Костовски припомни за закупуването на Агроаптеката, където ще се измести част от общинската администрация, а гражданите ще бъдат обслужвани по- добре; във връзка с това, е необходимо закупуването на два стоящи климатика, с които служителите ще се отопляват/ охлаждат в новата сграда; заложени са 16 000 лв. Г-н Костовски има намерение да закупи и един нов пътнически микробус 8 + 1, тъй като единият от двата, с които общината разполага за извозването на част от служителите на общинска администрация, е в много лошо състояние, няма и парно и през зимата пътуването с него е „ад“; ремонтът на същия ще струва около 6000 – 7000 лв. Г-н Костовски смята, че новият микробус ще облекчи работата и на шофьорите, и на служителите.

Г-н Костовски добави, че е имал намерение да ремонтира една малка уличка с тези пари, но това изисква и проект, и време.

* **Докладна записка от Иван Костовски – Кмет на Община Борован, относно:** Преминаването от 01.01.2025 година като второстепенни разпоредители с бюджетни кредити на: детски градини, ЦПЛР и ЦНСТДБУ 1 и 2; прилагане на делегиран бюджет за детски градини на територията на общината и ЦПЛР „Маша Белмустакова“ на база чл. 11, ал. 10, ал. 12 и ал. 13 от Закона за публичните финанси.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

* **Докладна записка от Иван Костовски – Кмет на Община Борован, относно**: Безвъзмездно прехвърляне на правото на собственост върху язовир „Гарвански геран“ – публична общинска собственост, разположен в поземлен имот с идентификатор: 46810.179.224, находящ се в землището на с. Малорад, Община Борован, на държавата съгласно предоставената със Закона за водите възможност.

Г-н Ивайло Букерешки даде думата за мнения и становища.

Г-н И. Костовски разясни, че внасянето на докладната записка в последния момент, макар и неприятно, се налага, тъй като е било необходимо да се направи геодезическо заснемане на стената на язовира, което да се приложи, но представител на агенцията е съобщил, че може и без това, тъй като се поема риск със забавянето във времето, при наличието на изготвен проект и СМР, и не е ясно кога ще започнат ремонтните дейности; може в някакъв момент общината да получи фактура с „дебела“ сметка, която няма да може да плати. Докладната би могла да се разгледа и на сесията през декември, ако съветниците решат; г-н Костовски добави, че чака това заснемане, но е твърде рисковано. Г-н Костовски поясни, че една фирма се е появила и е започнала да чисти стената на язовир в с. Добролево, като служителите заявяват, че са спечелили обществена поръчка и са дошли да работят; той се опасява, че същото може да се случи и тук, тъй като язовирът е „наш“ и може да се наложи да се изплащат средства, а не е желателно да се поема такъв риск.

Г-н Е. Червеняшки заяви, че язовирът е общинска собственост и не би трябвало държавата да прави проект, който не е „неин“.

Г-н Костовски поясни, че язовирът е подаден като особено опасен след наводнението през 2014 г., като заяви, че съветниците знаят, че този и останалите язовири са допринесли за бедствието тогава. Г-н Костовски заяви, че не е видял нито проекта, нито СМР-то; съобщава това, което му е дадено като информация от представителя.

Г-н Е. Червеняшки заяви, че трябва да се направят два преливника, за да няма проблем, и че вместо да бъде даден на държавата и общината да остане без имат, е по- добре да бъде отдаден под наем, за да донесе приход на общината.

Г-н Костовски заяви, че през последните години този язовир не е отдаван под наем.

Г-н П. Петров отправи запитване стопанисвал ли го е някой преди това.

Г-н И. Букерешки в отговор заяви, че не е.

Г-н Е. Червеняшки поясни, че не е отдаван под наем, поради наличието на конфликти тогава, но са имали намерението; добави, че смята, че няма да е проблем.

Г-н Костовски заяви, че също не смята, че ще има проблем да се вземе под наем, ако държавата му направи ремонт.

Г-н Е. Червеняшки заяви, че няма да е собственост на общината.

Г-н Костовски заяви, че в състоянието, в което е язовирът, и да е собственост на общината, не би могло да се направи много без финансовата възможност за това.

Г-н Е. Червеняшки заяви, че на язовира не му трябват кой знае какви ремонти.

Г-н Костовски в отговор поясни, че дори и според г-н Червеняшки да не трябва голям ремонт, като започне да се прави такъв, ще се направи едно, а после и второ, и трето и ще се стигне до цифра, която…

Г-н Е. Червеняшки зави, че язовирът има геодезическо заснемане.

Г-н И. Костовски заяви, че към днешна дата няма такова, което е и причината за внасянето на докладната записка едва сега; добави, че ако съветниците желаят, язовирът ще остане общинска собственост, и при гласуването на бюджета ще се реши откъде ще се вземат средства за извършването на ремонт, за да може да бъде отдаден на концесия след това. Г-н Костовски заяви, че споделя какви са неговите съображения относно този язовир, като добави, че не е проверяващ орган, за да изиска да види какво пише и какво е заложено в проекта и СМР-то; прави това, което са го посъветвали да направи.

Г-н Е. Червеняшки заяви, че не е нормално да дойде държавата в неговата къща и да изиска от него да плати, за да му бъде направен ремонт.

Г-н С. Симеонов отправи запитване към г-н Червеняшки как досега държавата е правила подобни ремонти, ако къщата му, или някоя фасада са опасни; и също дали това го няма никъде в България.

Г-н Е. Червеняшки заяви, че според него този язовир не е опасен.

Г-н И. Костовски заяви, че според него може да е така, но предписанието е друго.

Г-н Е. Червеняшки заяви, че знае какво е правено на този язовир и не е опасен.

Г-н И. Костовски заяви, че нито г-н Червеняшки, нито той самият са оторизирани да заявяват това; и макар че разбира казаното от г-н Червеняшки и е съгласен с него, отговорността е на общината, т.е. на Кмета, за което е предупреден, че не биха могли да го задължат, но отговорността остава изцяло негова. Това е и причината за внасянето на тази докладна, добави г-н Костовски, като сподели, че при него няма подадено заявление за отдаване под наем, но ако г-н Червеняшки знае нещо, г-н Костовски също би желал да знае за потенциален заявител, ако има такъв.

Г-н Е. Червеняшки поясни, че този язовир не може да влезе, тъй като стената е правена от държавата, земята е на общината, а водата - на напоителни системи и не може да се разбере на кого е собственост.

Г-н Костовски разясни, че водата е изключително държавна собственост.

Г-н Червеняшки потвърди, че напоителни системи са представители на държавата.

Г-н М. Диловски отправи запитване чия ще е отговорността, ако нещо се случи, ако язовирът остане общинска собственост; добави, че той и останалите съветници от с. Малорад най- добре знаят колко не е опасен, тъй като живеят там.

Г-н Костовски заяви, че отговорността ще е на общината.

Г-н М. Диловски отправи запитване дали някой знае язовирната стена отзад в какво състояние е.

Г-н С. Георгиев в отговор заяви, че е подгизнала.

Г-н Е. Червеняшки заяви, че ако този язовир го е нямало, селото също е нямало да го има след наводнението през 2014 г.

Г-н С. Георгиев потвърди, че това е така.

Г-н Е. Червеняшки заяви, че тази стена няма късане, тъй като лично е бил там, когато са правени опити да я пробиват със сонда, но не разрешават да се прокопае втори преливник там, тъй като е направена по различен начин и е много здрава.

Г-н Костовски заяви, че ще се постарае да предостави на общинските съветници някои документи за този язовир, за да видят дали има документ за това, че е опасен, тъй като явно във времето този факт е пропуснат.

Г-ца Г. Костова *(Финансов контрольор на Община Борован)* заяви, че такъв документ има, приложен е към докладната записка, на първата страница.

* **Докладна записка от Иван Костовски – Кмет на Община Борован, относно:** Договор за възлагане на услуга от общ икономически интерес по експлоатацията на инсталации и извършване на дейности за преработка на отпадъци на основание решение на ЕК 2012/21/ЕС.

Г-н Ивайло Букерешки даде думата за мнения и становища.

Г-н Костовски поясни, че тези документи са пристигнали в Община Борован вчера, а договорът трябва да бъде сключен на 01. 01. 2025 г.

**По т. 4 от дневния ред: Организационни.**

**По т. 5 от дневния ред: Молби.**

**По т. 6 от дневния ред: Питания.**

Поради изчерпване на дневния ред, заседанието бе закрито в 13:28 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*